     หอยทอด ผัดไท อีกร้านหนึ่งของเชียงใหม่ มีดีตรงที่มีอาหารขายหลายอย่าง หลากหลาย ตอบสนองได้ทุกวัย ไม่ว่าจะเป็นหอยทอด ผัดไท ก๋วยเตี๋ยวคั่วไก่ ข้าวขาหมู อาหารตามสั่ง ข้าวต้มปลา ตบท้ายยังมีของหวานเป็นรวมมิตรอีกด้วย

     ร้านตั้งอยู่ถนนช้างคลาน หน้าหมู่บ้านเชียงใหม่แลนด์ บรรยากาศร้านเป็นตึกแถว 2 คูหา ค่อนข้างกว้างขวาง สะอาด ครัวอยู่ด้านหน้า จัดวางโชว์วัตถุดิบไว้หน้าร้าน ทำให้ดูน่าทานยิ่งขึ้นไปอีก เปิดบริการทุกวันตั้งแต่เวลา 16.00 น. - 24.00 น. เบอร์โทรศัพท์ร้าน 081-366-8380 ครับ 

     ทางฝั่งของอาหาร วันนี้ผมลองหลายอย่างครับ ทั้งผัดไททะเลห่อไข่ (60 บาท) , ก๋วยเตี๋ยวคั่วทะเล (60 บาท) และออส่วนหอยนางรม (120 บาท) -- แต่ละอย่างเสริฟมาได้น่าทานครับ ผัดไททางร้านจะเป็นเส้นเล็กลักษณะแบนใหญ่ ผัดมายังไม่ค่อยแห้ง ออกหวานนิด กุ้งและปลาหมึกไม่ได้ผัดรวมไปกับเส้น เนื่องจากเป็นกระทะใหญ่จึงเป็นการทอดต่างหากเหมือนเสริฟมาคู่กันมากกว่า ก๋วยเตี๋ยวคั่วทะเลรสชาติพอทานได้ครับ แต่ยังไม่เด่น สุดท้ายออส่วนหอยนางรม จานนี้ ok สุดในฝั่งของอาหารวันนี้ค่อนข้างชอบครับ

     ของคาวทานหมดไปแล้วก็ต้องล้างปากสักหน่อย ไม่ต้องไปที่ไหนไกลทางร้านขายรวมมิตรด้วยครับ วันนี้เลยสั่งทับทิมกรอบ และแปะก๊วยน้ำลำไย ถ้วยละ 30 บาท -- ทับทิมกรอบหวานมัน ทั้ง 2 อย่างรสชาติอาจจะไม่โดดเด่นมาก แต่อากาศร้อน ๆ อย่างนี้ทานอะไรเย็น ๆ ก็ทำให้ชื่นใจได้เป็นอย่างดีครับ

     ด้านการบริการ พนักงานร้านนี้หลายคน ยิ้มแย้ม อัธยาศัยดี ตอนพี่เขากำลังผัดผมก็เดินไปถ่ายรูป พี่แกนี่ยิ้มมมมม อาหารที่สั่งได้รวดเร็วทั้งของคาวและของหวานครับ

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,441)